तीनों बुआओं की अपनी अपनी कष्टदायक जिन्दगी थी, पर हम बच्चों से मिलने आतीं तो कैसी लहक कर मिलतीं। बड़ी बुआ, कच्ची सड़क, गली रावलिया से आते वक्त हमारे लिए खुरचन लेकर आतीं जिसे चखते ही केवड़े की सुगंध से मुंह भर जाता। भग्गो बुआ हिन्डौन से आतीं जहां फूफा जी पत्थर का व्यापार करते थे। वे हम सबको दुपहर में अधन्ने अधन्ने की मलाई बरफ खिलातीं। गली में मलाई बरफ वाला छोटी हारमोनियम जैसी पेटी में कपड़े से लिपटी मलाई बरफ लाता जो वह हरे पत्तो पर चाकू से पतली पतली परत काट कर, बड़े प्रेम से हम सब को देता। फालसे, खिन्नी, झरबेरी, कसेरू और लुकाट में खूब रस रंग भरा रहता।